**NÁRODNÁ RADA SLOVENSKEJ REPUBLIKY**

**VII. volebné obdobie**

Číslo: CRD-2331/2016

**346a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov (tlač 346)**

 Výbor Národnej rady Slovenskej republiky pre sociálne veci ako gestorský výbor **k vládnemu návrhu zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov (tlač 346)** (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

 Národná rada Slovenskej republiky uznesením č. 410 z 1. februára 2017 pridelila predmetný vládny návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky,

 Výboru Národnej rady Slovenskej republiky pre financie a rozpočet a

 Výboru Národnej rady Slovenskej republiky pre sociálne veci.

Určila zároveň Výbor Národnej rady Slovenskej republiky pre sociálne veci ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

 **Vládny návrh zákona,** ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov **(tlač 346) prerokovali a odporučili** Národnej rade Slovenskej republiky **schváliť**:

 Ústavnoprávny výbor Národnej rady Slovenskej republiky uznesením č. 163 zo 14. marca 2017,

 Výbor Národnej rady Slovenskej republiky pre financie a rozpočet uznesením č. 133 z 15. marca 2017

 Výbor Národnej rady Slovenskej republiky pre sociálne veci uznesením č. 42 z 21. marca 2017.

**IV.**

 Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

V čl. I 13. bod znie:

„13. Za § 123as sa vkladá § 123at, ktorý vrátane nadpisu znie:

„§ 123at

Prechodné ustanovenie k úpravám účinným od 1. februára 2018

Referenčná suma platná v kalendárnom roku 2018 je referenčná suma určená Sociálnou poisťovňou k 30. novembru 2017. Sociálna poisťovňa zverejní referenčnú sumu podľa prvej vety 1. februára 2018.“.“.

**Výbor NR SR pre sociálne veci**

**Gestorský výbor odporúča schváliť.**

V čl. II sa slová „1. mája 2017“ nahrádzajú slovami „1. februára 2018“.

Odôvodnenie k bodom 1 a 2:

Posunutie účinnosti zákona sa navrhuje z dôvodu veľkého rozsahu zmien, ktoré je potrebné zapracovať do centrálneho informačného ponukového systému v spojitosti so zmenami v návrhu zákona, ako aj v návrhu opatrenia, ktorým sa ustanovuje vzor ponukového listu. Tieto sú vyvolané predovšetkým nepodmieňovaním nároku na programový výber nárokom na doživotný dôchodok zo starobného dôchodkového sporenia a úpravou podmienok samotného nároku na programový výber, resp. dočasný dôchodok, čím dochádza k vzniku nových scenárov. Uvedené zmeny sa premietnu aj v potrebe ich implementácie v iných informačných systémoch Sociálnej poisťovne. Po účinnosti novely možno očakávať zvýšenie počtu záujemcov o spísanie žiadosti o dôchodok zo starobného dôchodkového sporenia a keďže žiadosť o dôchodok zo starobného dôchodkového sporenia spisujú zamestnanci spisujúci aj žiadosť o dôchodok z dôchodkového poistenia, je potrebné zohľadniť fakt, že každoročne december a január predstavujú mesiace, v ktorých priemerný počet spísaných žiadostí je najvyšší (ostatné mesiace prevyšujú v priemere o cca 1 000 žiadostí). Z uvedených dôvodov sa navrhuje posunúť účinnosť na 1. februára 2018.

**Výbor NR SR pre sociálne veci**

**Gestorský výbor odporúča schváliť.**

**V.**

 Gestorský výbor na základe stanovísk výborov **k vládnemu návrhu zákona,** **ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov (tlač 346)** a v ich uzneseniach uvedených pod bodom III. tejto správy odporúča Národnej rade Slovenskej republiky návrh zákona v znení pozmeňujúcich a doplňujúcich návrhov uvedených v tejto spoločnej správe

**schváliť.**

**VI.**

 Gestorský výbor odporúča **hlasovať o návrhoch** **1** **a 2** v štvrtej časti tejto spoločnej správy **spoločne** so stanoviskom gestorského výboru **schváliť.**

 **Spoločná správa** výborov Národnej rady Slovenskej republiky o prerokovaní vládneho návrhu zákona vo výboroch Národnej rady Slovenskej republiky v druhom čítaní **bola schválená** uznesením Výboru Národnej rady Slovenskej republiky pre sociálne veci č.49 z 21. marca 2017.

Týmto uznesením výbor zároveň poveril spoločného spravodajcu **Jozefa Buriana**, aby na schôdzi Národnej rady Slovenskej republiky pri rokovaní o predmetnom návrhu zákona informoval o výsledku rokovania výborov a predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Bratislava 21. marca 2017

**Alena B a š i s t o v á v. r.**

**predsedníčka výboru**